KOMMISSIONENS GENNEMFØRELSESAFGØRELSE

af 10. januar 2018

om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for en betegnelse i vinsektoren

(Cairanne (BOB))

(2018/C 8/03)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, der er omhandlet i artikel 94, stk. 1, litra d), i samme forordning, og henvisningen til den offentliggørelse af varespecifikationen, der fandt sted under den nationale procedure for behandling af ansøgningen om beskyttelse af betegnelsen »Cairanne«, offentliggøres i Den Europæiske Unions Tidende —

BESTEMT FØLGENDE:

Eneste artikel

Det enhedsdokument, der er udarbejdet i henhold til artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Cairanne« (BOB), findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

ENHEDSDOKUMENT

»CAIRANNE«

PDO-FR-02175

Dato for indgivelse af ansøgningen: 13.7.2016

1. Betegnelse(r), der skal registreres

»Cairanne«

2. type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Rødvine

Rødvinene, der hovedsageligt fremstilles af vinsorten grenache noir blandet med vinsorterne syrah og mourvèdre, har en generøs karakter og høj farveintensitet. De kendetegnes ved en aroma af bær og duft af blomster. Tanninerne giver en sød smag og en fløjlsagtig fornemmelse i munden med elegante og komplekse afsluttende noter.

Vinene skal have et naturligt alkoholindhold i volumen på mindst 12,5 %.

Ved emballeringen skal vinene have:

— et æblesyreindhold på 0,4 gram pr. liter eller derunder

— et gæringsdygtigt sukkerindhold på ≤ 3 g/l. ved naturligt minimumsalkoholindhold på ≤ 14 %

— et gæringsdygtigt sukkerindhold på ≤ 4 g/l. ved naturligt minimumsalkoholindhold på > 14 %

— en farveintensitet (DO 420 nm + DO 520 nm + DO 620 nm) på ≥ 5;

— et samlet polyfenolindhold på (DO 280 nm) på ≥ 45.

De øvrige kriterier er i overensstemmelse med europæisk lovgivning.

Generelle analytiske karakteristika

Maksimalt alkoholindhold (i % vol.) 14 Maksimalt indhold af flygtig syre (i milliækvivalenter pr. liter) 16,33 Maksimalt indhold af svovldioxid (i milligram pr. liter) 100

Hvidvine

Hvidvinene fremstilles hovedsagligt af druesorterne clairette, grenache blanc og rousane. De har en blomsteragtig duft og en frugtagtig smag med mineralske noter.

Vinene skal have et naturligt alkoholindhold i volumen på mindst 12 %.

De øvrige kriterier er i overensstemmelse med europæisk lovgivning.

Generelle analytiske karakteristika

Maksimalt alkoholindhold (i % vol.) 13,5 Maksimalt indhold af flygtig syre (i milliækvivalenter pr. liter) 16,33 Maksimalt indhold af svovldioxid (i milligram pr. liter) 150

5. Vinfremstillingspraksis

a. Væsentlige ønologiske fremgangsmåder

Forvaltning af vinmarkerne

Dyrkningspraksis

— Beplantningstæthed

Afstanden mellem rækkerne af vinstokke må ikke overstige 2,4 meter.

Arealet for hver enkelt vinstok må ikke overstige 2,5 m2. Dette areal beregnes ved at gange afstanden mellem rækkerne med afstanden mellem vinstokkene i samme række.

Afstanden mellem vinstokkene i samme række skal være mellem 0,80 og 1,25 meter.

— Regler for beskæring

Vinstokkene beskæres med kort spore (Gobelet-beskæring eller Cordon Royat-beskæring) med højst seks beskårne grene pr. vinstok. Hver spore har højst to skud.

— Jorddækning med plastfolie er ikke tilladt.

— Kemisk fjernelse af skud og kemisk ukrudtsbekæmpelse på markerne er ikke tilladt.

— Anvendelse af præspiringsherbicid mellem rækkerne og langs agerkanterne er ikke tilladt.

— Spredning af industrislam og frisk gødning er ikke tilladt.

— Enhver væsentlig ændring af landskabets form og af de naturlige pedologiske forhold på marker til fremstilling af vine med den kontrollerede oprindelsesbetegnelse er ikke tilladt.

— Der kan gives tilladelse til kunstvanding.

Ønologiske fremgangsmåder

Specifikke ønologiske fremgangsmåder

— Druerne høstes manuelt. Vinavlerne er forpligtet til at sortere høsten for at eliminere druer, der er beskadiget eller utilstrækkeligt modne. Druerne er kendetegnet ved et sukkerindhold på minimum 207 g pr. liter most for røde druesorter (bortset fra druesorten grenache noir med 216 g/l) og 196 g pr. liter most for hvide druesorter.

— Rødvinene skal have et naturligt alkoholindhold i volumen på mindst 12,5 %.

— Hvidvinene skal have et naturligt alkoholindhold i volumen på mindst 12 %.

— Anvendelse af kontinuerlige vinpresser er ikke tilladt.

— Enhver varmebehandling af vinhøsten på over 40 °C er ikke tilladt.

— Anvendelse af træflis er ikke tilladt.

b. Maksimumsudbytter

Rødvine

40 hektoliter pr. hektar

Hvidvine

42 hektoliter pr. hektar

6. Præcis afgrænsning af det geografiske område

Høsten af druerne og fremstillingen, behandlingen og lagringen af vinene finder sted i kommunen Cairanne i departementet Vaucluse. Det afgrænsede områdes areal er 2 042 ha.

7. Primære druesorter

Grenache N

Grenache blanc B

Clairette B

Mourvèdre N

Syrah N

Roussanne B

8. Tilknytning til det geografiske område

Det geografiske område er beliggende syd for det bakkedrag, der skiller Aygues-dalen (mod vest) og Ouvèze-dalen (mod øst), og omfatter udelukkende kommunen Cairanne i departementet Vaucluse i den sydøstlige del af Frankrig.

Produktionsområdets generelle eksponering er optimal med en maksimal højde på 335 m over havets overflade og en gradvis hældning ned mod en bred slette. Terrænet beskytter delvis vinstokkene fra mistralvinden, en kraftig vind der blæser fra nord/nordvest ca. 165 dage om året. Middelhavsklimaet er kendetegnet ved en gennemsnitstemperatur på mellem 14 °C og 14,5 °C og ved en gennemsnitlig årlig nedbørsmængde på 720 mm, der hovedsagligt falder i forårs- og efterårssæsonen. Disse klimaforhold er gunstige for de druesorter, der dyrkes i området.

Dyrkningsvalgene er truffet på grundlag af jordbundsforholdene og topografien. Dette gør det muligt udelukkende at anvende de arealer, marker og markområder, der er mest gunstige for druernes modning og vinens særlige karakter. Disse kræver en optimal forvaltning af planten og af dens produktionspotentiale. Endvidere skal vine med den beskyttede oprindelsesbetegnelse »Cairanne« have et lavere udbytte pr. hektar og et højere naturligt minimumsalkoholindhold end vine med den beskyttede oprindelsesbetegnelse »Côtes du Rhône Villages«. Druesorten grenache udgør størstedelen af vinstokbestanden (50 % sammenlignet med 40 % for den beskyttede oprindelsesbetegnelse »Côtes du Rhône Villages«). Endvidere er druehøst ved håndkraft samt sortering typiske fremstillingsmetoder for den beskyttede oprindelsesbetegnelse »Cairanne«, så druernes organoleptiske egenskaber bevares bedst muligt. Hermed opnås vine med de analytiske karakteristika, der som minimum kræves, og de generøse og fløjlsagtige organoleptiske egenskaber der beskrives nedenfor.

Kommunen Cairanne indgår i det geografiske område for den beskyttede oprindelsesbetegnelse »Côtes du Rhône« som anerkendt ved dekret af 19. november 1937.

Originaliteten af de vine, der fremstilles i kommunen Cairanne, anerkendtes allerede i 1953 som supplerende geografisk betegnelse til den kontrollerede oprindelsesbetegnelse »Côtes du Rhônes«, og derefter i 1999 som supplerende geografiske betegnelse til den beskyttede oprindelsesbetegnelse »Côtes du Rhône Villages«. Vine fra Cairanne er tørre og ikkemousserende rød- og hvidvine.

Rødvinene, der hovedsageligt fremstilles af vinsorten grenache noir blandet med vinsorterne syrah og mourvèdre (druesorter, der er velegnet til de solrige, tørre forhold), har en generøs karakter og høj farveintensitet. De kendetegnes ved en aroma af bær og duft af blomster. Tanninerne giver en sød smag og en fløjlsagtig fornemmelse i munden med elegante og komplekse afsluttende noter.

Hvidvinene fremstilles hovedsagligt af druesorterne clairette, grenache blanc og rousane. De har en blomsteragtig duft og en frugtagtig smag med mineralske noter, der fremmes af den meget kalkrige jordbund.

I 2013 udgjorde vinmarkerne i Cairanne mere end 1 000 hektar og 80 % af vinen blev solgt på flaske.

Kombinationen af middelhavsklimaet, der kendetegnes ved et højt antal solskinstimer, og markernes hovedsagligt sydvendte eksponering sikrer en optimal modning af druerne og et optimalt sukkerindhold, og fremmer vinenes aromatiske kompleksitet og fyldighed.

Det tørre klima, der forstærkes af mistralvinden, sikrer endvidere en sund høst og øger druernes polyphenolindhold. Forpligtelsen til at sortere høsten, således at man kun beholder de bedste druer, gør det muligt at fremme det høje sukkerindhold i mosten og bevare druernes særlige aroma.

En fælles historisk baggrund, knowhow og fælles ambitioner i det unikke miljø, der findes ved skæringspunktet af Aygues-dalen og Ouvèze-dalen, har sammen givet vinene deres identitet. De bånd, der knytter disse elementer sammen, fortæller en episk historie om en vinavlslandsby og dens indbyggere gennem tiderne. Vinavlerne i Cairanne siger endda: »Cairanne er en landsby, og Cairanne er en vin, og de er fra tidernes morgen blevet forvekslet med hinanden.«

9. Andre vigtige betingelser

Område i umiddelbar nærhed

Retlig ramme

National lovgivning

Type supplerende betingelse

Undtagelse vedrørende produktionen i det afgrænsede geografiske område

Beskrivelse af betingelsen

Det område, der ligger umiddelbart i nærheden, og som er genstand for undtagelsen for fremstilling og behandling af vinen, omfatter følgende kommuner:

— Departementet Drôme: Mirabel-aux-Baronnies, Rochegude, Tulette.

— Departementet Vaucluse: Buisson, Camaret-sur-Aigues, Châteauneuf-du-Pape, Courthézon, Jonquières, Gigondas, Lagarde-Paréol, Mornas, Orange, Rasteau, Roaix, Sablet, Sainte-Cécileles-Vignes, Saint-Roman-de-Malegarde, Séguret, Sérignan-du-Comtat, Travaillan, Uchaux, Vacqueyras, Vaison, Villedieu, Violès, Visan.

Større geografisk enhed

Retlig ramme

National lovgivning

Type supplerende betingelse

Supplerende bestemmelser vedrørende mærkningen

Beskrivelse af betingelsen

Det er på etiketten for vine med den kontrollerede oprindelsesbetegnelse tilladt at angive »Cru des Côtes du Rhône« som større geografisk enhed.

Mindre geografiske enheder

Retlig ramme

National lovgivning

Type supplerende betingelse

Supplerende bestemmelser vedrørende mærkningen

Beskrivelse af betingelsen

Det er på etiketten for vine med den kontrollerede oprindelsesbetegnelse tilladt at angive en mindre geografisk enhed, forudsat at:

— det er en registreret stedbetegnelse

— denne stedbetegnelse er angivet i høstanmeldelsen.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-25a5999e-1720-472a-bb4b-65e29f4f2adc